ועדת הפנים ואיכות הסביבה, כנסת 16, פרוטוקול מספר 240, 2004-06-30 09:00

אהוד יתום: שלום, אני פותח את ישיבת ועדת הפנים ואיכות הסביבה.

אהוד יתום: אנחנו צריכים להכין לקריאה את החוק של רשף חן.

רשף חן: לפנינו מונח הנוסח שהתקבל לאחר שתי הישיבות, שעבר להתייחסותו של משרד המשפטים.

רשף חן: הוסכם שסעיף 171א רבתי נמחק.

רשף חן: זו תוספת שהוספה באחת הישיבות האחרונות, היא לא היתה בהצעה המקורית.

אהוד יתום: זאת אומרת שיש הסכמה לגבי סעיף 1.

אביטל שטרנברג: אני שואלת רק למה הגזבר לא מוזכר בסעיף 1א'.

אביטל שטרנברג: אחרי התיקון יוצא בעצם שהגזבר לא מוזכר.

מירי פרנקל-שור: זה קיים בחוק יסודות התקציב, ולכן זה נמחק.

מירי פרנקל-שור: אנחנו דיברנו על כך בדיון הקודם.

רשף חן: יש שני תפקידים, הגזבר והיועץ המשפטי, ואולי גם מבקר העירייה, שיש לגבי דרך מינוים הוראות ספציפיות.

רשף חן: נדמה לי, שההוראות הספציפיות האלה לא כוללות ועדת מכרזים או הרכב של ועדת המכרזים.

ישראל שפיצר: מבקר ודאי שהוא כולל.

ישראל שפיצר: זה בסעיף 167ב.

רשף חן: האם הוא כולל את הרכב ועדת המכרזים?

ישראל שפיצר: הוא כותב שם, הרכב הוועדה.

רשף חן: אם כך, המבקר ודאי לא צריך להיות חלק מהעניין הזה.

מירי פרנקל-שור: לדעתי, היועץ המשפטי כן צריך להיות, מכיוון שיש חובת מינוי, אבל בחוק הרשויות המקומיות-ייעוץ משפטי, לא מוזכרת דרך המינוי של היועץ המשפטי.

רשף חן: נדמה לי שאותו דין חל גם על גזבר.

מירי פרנקל-שור: אם אני זוכרת נכון, בחוק ההסדרים עשינו תיקון שנוגע לגזבר.

רשף חן: בסעיף 170ב נאמר: "לא יתמנה אדם לעובד עירייה, לרבות המשרות המנויות בסעיף 167 א, וכן למשרת היועץ המשפטי לעירייה, אלא לאחר שראש העירייה או מי שהוא הסמיך לכך הכריז על המשרה בפומבי, על פי הכללים בסעיף קטן (ג)".

רשף חן: סעיף קטן (ג) קובע שהשר יקבע תקנות.

רשף חן: אני מבין שיש תקנות שרוצים להשלים אותן.

רשף חן: מה שאין פה, זו ועדת המכרזים.

רשף חן: נדמה לי שמה שאנחנו רוצים, הוא להגיע למצב בו כל התפקידים האלה ילכו לוועדת המכרזים, אלא אם כן יש באיזשהו מקום ועדת מכרזים שמיוחדת להם.

רשף חן: כלומר, אם לבקר העירייה יש כבר ועדת מכרזים קבועה בחוק, אז הוא לא צריך להופיע בתיקון שאנחנו עושים.

אביטל שטרנברג: עושים ועדה אחת למכרזים לעובדים בכירים.

אביטל שטרנברג: זה סעיף 169ב.

אביטל שטרנברג: זו היתה הכוונה.

רשף חן: זו גם היתה הכוונה שלי, אבל אם יש סעיף שמדבר על הפרוצדורה שבה ימונה מבקר העירייה, צריך לדאוג שלא תהיה סתירה.

אביטל שטרנברג: השאלה היא אם בכלל יש לפי דעתי, אין.

אביטל שטרנברג: החידוש בתיקון הקודם שהעבירה חברת הכנסת נאות, הוא שנאמר במפורש שזה יהיה במכרז פומבי, אבל לא נקבע הרכב הוועדה.

אביטל שטרנברג: עכשיו אנחנו קובעים את הרכב הוועדה.

מירי פרנקל-שור: אנחנו עוסקים בסעיף 167, שקובע את רשימת העובדים הסטטוטורים.

רשף חן: הם לא עובדים סטטוטורים, הם עובדי רשאית.

חמי לפידור: בחיים זה אותו דבר.

מירי פרנקל-שור: זאת אומרת שהם עובדים בכירים.

מירי פרנקל-שור: על זה סעיף 167 מדבר.

מירי פרנקל-שור: התעוררו שתי שאלות.

מירי פרנקל-שור: השאלה הראשונה היא, איך מתמנה היועץ המשפטי.

מירי פרנקל-שור: אמרנו שיש חובה אבל אין דרך מינוי.

רשף חן: יש לי רעיון.

רשף חן: כרגע כתוב בסעיף 167, "המועצה רשאית, ולפי דרישת הממונה, חייבת.

רשף חן: ..".

רשף חן: אפשר היה להוסיף כאן, "לפי דרישת הממונה, או לפי הוראת כל דין חייבת..." אז זה יבהיר שהסעיף הזה חל על כל העובדים הבכירים, יהה מקור הסמכות למנות אותם אשר יהה.

רשף חן: זה יכול להיות לפי החלטת מועצה וולנטרית, יכול להיות לפי הוראת דין שמחייבת וכו'.

רשף חן: כך אנו מאזכרים כאן את כולם, ואנחנו מחילים על כולם ביחד את הליך המכרז וועדת המכרזים, שזה מה שאנחנו מנסים לעשות.

אביטל שטרנברג: אנחנו רצינו להחיל את זה על הקבוצה הסגורה שאנחנו מכירים, פלוס היועץ המשפטי.

אביטל שטרנברג: למה להוסיף דבר כזה?

אביטל שטרנברג: זה נראה כמו סרח עודף.

מירי פרנקל-שור: היא צודקת.

רשף חן: אם הייעוץ המשפטי כאן לא מרגיש שיש בעיה, אני קטונתי.

אורית מלמד: אפשר להוסיף את זה בסוף אחרי המילים, "מינוי נושא משרה כאמור, וכן היועץ המשפטי".

מירי פרנקל-שור: את היועץ המשפטי אנחנו הכנסנו.

רשף חן: הכנסנו מזכיר מנהל כללי, רופא וטרינר ויועץ משפטי.

חמי לפידור: הוצאנו שניים שהם פחות רלוונטיים, הרופא והתברואן.

מירי פרנקל-שור: באופן עקרוני, זה בסופו של דבר יחול על מהנדס, רופא, יועץ משפטי ותברואן.

רשף חן: ועל מזכיר.

חמי לפידור: זה לא יחול על תברואן.

מירי פרנקל-שור: ועל וטרינר.

רשף חן: למנכ"ל יש הוראה מיוחדת.

רשף חן: יש הוראה מיוחדת לגבי מזכיר שאיננו מנכ"ל.

רשף חן: אם יש עדיין רשות שממנה מזכיר שהוא לא מנכ"ל, זה יחול עליה.

אהוד יתום: יש עדיין.

אהוד יתום: לפחות רשות אחת אני מכיר.

ישראל שפיצר: גם שם זה כבר לא יהיה.

אהוד יתום: כל זמן שיוש יחיה, הוא יישאר מזכיר.

אהוד יתום: האם יש עוד הערות לגבי סעיף 167?

מירי פרנקל-שור: לא.

אהוד יתום: אם כך נעבור לסעיף 167א1.

רשף חן: המטרה של הסעיף הזה היא לאפשר שהמנכ"ל יהיה מינוי אישי, משרת מינוי אישית, כאשר ברור שהוא בא איתו והולך איתו.

רשף חן: זה המצב בפועל, וזה מצב תקין לחלוטין.

רשף חן: זה המצב במשרדי הממשלה, וראוי שהוא יהיה גם ברשויות המקומיות.

אהוד יתום: האם זאת אומרת שהוא לא צריך לעבור ועדת מכרזים?

רשף חן: לא לגמרי.

רשף חן: אותה ועדת המכרזים שאת כל האחרים היא זו שבוחרת, במקרה הזה תהיה רק זו שמאשרת.

רשף חן: ראש העיר יבוא לוועדת המכרזים ויגיד לה מיהו האיש בו הוא בחר, והיא תשמש עבורו ועדת רביבי, היא רק תבדוק כשירות סף.

אהוד יתום: זאת אומרת שלא תפורסמנה מודעות בעיתון למועמדים.

רשף חן: לא.

רשף חן: הוא בא ואומר, זה החבר שלי מהמצבא ואותו אני רוצה.

רשף חן: אם הוא לא אוכל מסמרים ושותה נפט, אז ימנו אותו.

רשף חן: הוועדה מוודאה כשירות סף.

משה גפני: מה הרעיון של זה?

רשף חן: הרעיון הוא שמנכ"ל זה משרת אמון.

משה גפני: זאת אומרת, שאתה הופך ראש עיר לשר.

רשף חן: לראש עיר יש הרבה יותר סמכויות מלשר.

משה גפני: אבל זה לא המעמד של העירייה.

אהוד יתום: זה מאוד הגיוני.

אהוד יתום: אני הייתי מנכ"ל עירייה, ואני אומר לך שלטובת העיר ולטובת עובדי העירייה, על מנת שהם יעבדו בראש אחד ולא יהיה פיצול וניגוד אינטרסים בין השניים, זה הכרחי.

אהוד יתום: אם יש לך את איש אמונך, הוא יודע שהוא בא לדרך הפוליטית שלך ולרציונל שלך.

אהוד יתום: הוא מכיר אותך והוא יודע מהי שיטת העבודה שלך.

אהוד יתום: אחרת, תהיה התנגשות, וכאשר מנכ"ל וראש עיר מתנגשים, חבל על העיר.

רשף חן: האלטרנטיבה היא טמינת הראש בחול.

רשף חן: זה המצב המתקיים בפועל.

רשף חן: האלטרנטיבה היא שמהנדסים את המכרז, כך שזו התוצאה בכל מקרה.

רשף חן: זה כמו להגיד לשר שהמנכ"ל לא ייבחר במינוי אישי.

משה גפני: אבל שר זה לא ראש עיר.

אהוד יתום: מתישים מערכת וזה עולה המון כסף.

אהוד יתום: נאמר שאתה שולח את כולם למבחנים והחלטת שעשרה שמגיעים לסיבוב האחרון.

אהוד יתום: אתה יודע כמה כסף זה עולה?

אהוד יתום: אתה מתיש את האנשים בישיבות על מכרז תפור.

אהוד יתום: בסופו של דבר אם האיש לא שורף כל יום את ביתו, הוא הופך להיות מנכ"ל, כי הוא האיש המועדף על ראש הרשות.

אהוד יתום: למה לא להקל על זה?

אהוד יתום: אני חושב שזה בהחלט הגיוני.

אביטל שטרנברג: אני רציתי להחזיר אתכם לרגע אחורה.

אביטל שטרנברג: מהתייעצות שקיימנו כאן, נראה לנו שהנוסח בסעיף 167 צריך להיות: "מינוי נושאי משרה כאמור, וכן יועץ משפטי", כי אחרת עלול להשתמע כרסום בחובה למנות יועץ משפטי, לפי חוק הרשויות המקומיות-ייעוץ משפטי.

אביטל שטרנברג: אני מציעה שאת המילים "יועץ משפטי", להכניס אחרי המילים, "מינוי נושאי משרה כאמור" בסיפא של סעיף קטן (א), כך שלא ישתמע שאנחנו מכרסמים בחובה למנות יועץ משפטי.

מירי פרנקל-שור: אולי נכתוב, "מינוי נושא משרה כאמור בסעיף קטן זה, ויועץ משפטי".

רשף חן: בסדר גמור.

רשף חן: מה עם הגזבר?

מירי פרנקל-שור: בחוק המדיניות הכלכלית לשנת הכספים 2004 נאמר, המועצה בהחלטת רוב חבריה תמנה גזבר לעירייה.

רשף חן: אם כך, אני חוזר ושואל, האם אנחנו לא רוצים שהגזבר גם יעבור את ועדת המכרזים?

רשף חן: בטח שאנחנו רוצים.

אביטל שטרנברג: אם אין פה הליך, אז אתה חייב להזכיר גם את הגזבר.

רשף חן: בטח שצריך.

רשף חן: אנחנו חייבים להזכיר פה את כל אלה שאנחנו רוצים שימונו ואין קביעה של תהליך המינוי שלהם, כמו היועץ המשפטי, הגזבר ואולי גם המבקר.

רשף חן: אומרים כאן שלמבקר יש ועדת מכרזים.

רשף חן: באיזה סעיף זה מוזכר?

ישראל שפיצר: בסעיף 167ב.

רשף חן: אני חוזר ואומר, שכל אלה, המבקר, הגזבר והיועץ המשפטי אלה אנשים שיש חובה למנות אותם, בזה הם שונים מהאנשים שנזכרים ברישא של סעיף 167 א', כי לגביהם יש זכות למנותם, אבל אין הליך של המינוי שלהם.

מירי פרנקל-שור: יש מכרז פומבי.

רשף חן: יש את אותה לאקונה שהיתה קודם.

רשף חן: אין ועדה ואין הרכב ועדה.

רשף חן: מה שאנחנו מנסים לעשות כאן, הוא ליצור את הוועדה הזו, והוועדה הזו צריכה לחול גם לגביהם.

משה גפני: איפה כתוב בחוק שלך שאתה יוצר ועדה?

רשף חן: בסעיף 169.

משה גפני: אני רוצה לשאול, האם לא היה מן הראוי קודם כל להגיד מה זו ועדת המכרזים, לפני שאתה אומר מה אתה עושה עם המזכיר, עם היועץ המשפטי והרופא הוטרינר?

רשף חן: זה מופיע בסעיף 169ב.

משה גפני: זה נכון שאין מוקדם ומאוחר בתורה, אבל יש סדר מסוים.

רשף חן: הסדר הזה קבוע בחוק.

רשף חן: אנחנו כאן מתקנים את החוק ואנחנו לא יכולים ללכת בסדר אחר ממה שקיים בחוק.

רשף חן: זו טכניקה.

מירי פרנקל-שור: זו לא טכניקה.

מירי פרנקל-שור: פקודת העיריות מדברת על מינוי עובדים, ואומרים לך מיהם העובדים שפקודת העיריות רואה בהם כעובדים בכירים.

מירי פרנקל-שור: זה אומר לך סעיף 167, וסעיף 170 מדבר על דרכי מינוי עובדים.

מירי פרנקל-שור: יכול להיות שיש מקום לשנות את הדרך, אבל אנחנו לא הולכים לשנות עכשיו את מבנה פקודת העיריות.

מירי פרנקל-שור: אני לא מבינה מה הבעיה, קודם אומרים מהם התפקידים שצריך למנות, ואחר כך מדברים על דרך המינוי.

משה גפני: מה שנעשה כאן, הוא שאחרי סעיף 169א יבוא משהו חדש, ועדת מכרזים.

רשף חן: אנחנו כבר אחרי שתי ישיבות ארוכות, ופתאום אתה בא לכאן ואומר שאתה לא מבין מה קורה.

אהוד יתום: ההערה שלו היא הגיונית.

משה גפני: אתה בא לשנות פה סדרי בראשית, מבחינת המינוי של העובדים הללו.

רשף חן: אין לי בעיה אם אתה רוצה לדבר לגופו של עניין, אבל לא על הסדר.

משה גפני: זה נורא משנה.

אהוד יתום: בואו נסכם את התכנים, נמשיך לעבוד ואחר כך נראה אם אפשר לשנות את המבנה לדבר קודם על ועדת מכרזים, ואחר כל על כל יתר הדברים.

משה גפני: חשוב לי העיצוב, לא בגלל העיצוב עצמו, אלא מפני שאני רוצה לדעת מה הולכים לעשות עם המזכיר, איך הולכים למנות את המזכיר.

רשף חן: תחכה לסוף הישיבה, או שתבקש לקפוץ לסעיף 169ב'.

משה גפני: אתה מבקש לקבוע שראש העירייה רשאי למנות מנכ"ל לעירייה, ואני רוצה לדעת קודם איך הוא ממנה אותו.

אהוד יתום: ההערה שלך היא בסדר.

אהוד יתום: נמשיך בישיבה, ובסוף, לאחר שנסכם את כל הסעיפים, יתנו את הדעת לסדר הנוגעים בדבר.

אהוד יתום: יכול להיות שאפשר להקפיץ את הסעיף שעליו אתה מדבר, 169ב, לראשית החוק.

אהוד יתום: אין לי בעיה עם זה.

מירי פרנקל-שור: אנחנו נתייעץ בנוגע לכך.

רשף חן: אני חושב שנכון הוא, שמלבד הרשימה שאנחנו הזכרנו כאן של מינויי רשות, יבואו גם המילים: "וכן גזבר, וכן יועץ משפטי וכן מבקר".

רשף חן: אמנם הם לא ממונים על פי הרשות שבסעיף הזה אלא על פי חובות שקבועות במקומות אחרים, אבל הם אמורים להיות ממונים על ידי ועדת המכרזים הזו.

רשף חן: על זה אני חושב שאין מחלוקת.

אביטל שטרנברג: נכון.

רשף חן: האם אנחנו בהבנה בעניין הזה?

מירי פרנקל-שור: אנחנו בהבנה.

מירי פרנקל-שור: עכשיו אנו מגיעים לפריקת המתח של המנהל הכללי.

רשף חן: הסעיף הזה אומר שהמנכ"ל ימונה על פי רצונו של ראש העיר, ובלבד שאותה ועדת מכרזים מאשרת שהוא כשיר, והוא כמובן צריך לעמוד באותן דרישות סף ששר הפנים יתקין בתקנות.

משה גפני: הוועדה הזו תאשר אם הוא כשיר, כלומר, אם הוא לא אוכל מסמרים.

משה גפני: זה יהיה התנאי.

מירי פרנקל-שור: זו שאלה.

רשף חן: זה מינו אישי.

רשף חן: היא לא צריכה לבחור.

משה גפני: זאת אומרת, אם הוא לא אוכל מסמרים, הוא כשיר.

משה גפני: מה זה כשיר?

משה גפני: הוא למד בישיבה 18 שנים.

מירי פרנקל-שור: אורית, את אמרת שבסעיף 173א' השר רשאי לקבוע תנאי כשירות.

מירי פרנקל-שור: בסעיף 167א1(ג), אנחנו כותבים שהשר רשאי לקבוע תנאי סף למינו אדם למשרת המנהל הכללי.

מירי פרנקל-שור: נשאלה השאלה, האם הסעיף הזה מיותר.

מירי פרנקל-שור: השאלה היא, האם תנאי סף הם תנאי כשירות.

אורית מלמד: כן.

מירי פרנקל-שור: למה?

מירי פרנקל-שור: תנאי כשירות יכולים להיות שמנכ"ל יהיה אזרח ישראל, ותנאי סף הוא שיהיה לו תואר ראשון, למשל.

רשף חן: זה תנאי יותר נמוך, וזה תנאי יותר גבוה, אבל שניהם תנאי סף.

ישראל שפיצר: רק לצורך ההשוואה, תסתכלי על סעיף 167 ג'.

ישראל שפיצר: שם מצוינות הדרישות לתפקיד המבקר.

חמי לפידור: אם אני הולך עם הרציו של חבר הכנסת רשף חן, אז בעצם אם אנחנו אומרים שתפקידה של הוועדה לקבוע אך ורק את תנאי הכשירות, כלומר, שהוא עומד בתנאי הסף, אז לא צריך את ההמשך, "ומתאים לתפקידו", כי אז היא לא תבדוק אם הוא רק עומד בתנאי הסף, אלא גם אם הוא יודע לשיר ולזמר.

רשף חן: אני לא רואה את ההבדל בין "כשיר ומתאים לתפקידו" ל"כשיר לתפקידו" או "מתאים לתפקידו".

חמי לפידור: יגיד לך יו"ר הוועדה, שעל זה ילכו לבית משפט.

אהוד יתום: יועצות משפטיות, האם האזנתן להערה?

אהוד יתום: הנוסחים הם "כשיר ומתאים לתפקידו", "כשיר לתפקידו", "עומד בתנאי הסף".

מירי פרנקל-שור: אני מבינה שמבחינתכן זה אותו דבר.

מירי פרנקל-שור: כלומר, הסעיף הזה מיותר.

אביטל שטרנברג: מירי, על מנת שזה באמת לא יהיה החבר מהצבא שאוכל מסמרים, אז שיישאר הנוסח "כשיר ומתאים".

מירי פרנקל-שור: לפני זה, אני שואלת האם סעיף (ג) הוא רלוונטי והאם סעיף 173 לא עונה על כך.

מירי פרנקל-שור: לגבי סעיף קטן (א) שאל עו"ד לפידור, האם להשאיר את המילים, "ומתאים לתפקידו".

חמי לפידור: צריך לכתוב: "עומד בתנאי הסף".

חמי לפידור: צריך לקרוא לילד בשמו.

חמי לפידור: שתאשר כמו ועדת רביבי, שמאשרת אם הוא עומד בתנאי הסף.

חמי לפידור: היא לא בודקת את צבע שערו ועיניו.

רשף חן: ומה יקרה עד שהשר יקבע תנאי סף?

חמי לפידור: כבר יש תנאי סף שהוצאו.

רשף חן: האם גם למנכ"ל.

ישראל שפיצר: בחוזר מנכ"ל של שנת 2002.

אהוד יתום: היות ויש פה דילמה לגבי העניין הזה, ואנחנו נמצאים כרגע בהכנה לקריאה ראשונה, בואו נשאיר בינתיים את הנוסח "ומתאים לתפקידו", ותביאו הצעה אחרת לפני קריאה שנייה ושלישית.

משה גפני: היועצת המשפטית של הוועדה מתנגדת לכך, כיוון שהיא אומרת שבהכנה לקריאה ראשונה צריך למצות את כל הדיון.

מירי פרנקל-שור: הוא צודק בעיקרון.

אהוד יתום: אבל בתכלס?

אהוד יתום: בשביל להתקדם, נתתי לכם רעיון לא רע.

רשף חן: אני מודה.

רשף חן: זה רעיון מצוין.

חמי לפידור: הנוסח שאומר "עומד בתנאי הסף", הוא הכי פשוט.

מירי פרנקל-שור: אני לא בטוחה שאני מסכימה איתך.

מירי פרנקל-שור: בכל זאת מדובר במנכ"ל עירייה.

רשף חן: אני התחייבתי לתאם את עצמי עם עמדת הממשלה.

אהוד יתום: בואו נאיר את העניין הזה לדיון פנימי בין המשרדים לבין מירי, בידיעתו של חה"כ רשף חן, בהסכמתו של גפני, ונפתור את הבעיה לקראת הקריאה השנייה והשלישית.

אהוד יתום: אנחנו ממשיכים לסעיף ב.

רשף חן: בסעיף ב', ההתייחסות למזכיר היא שגגה, כיוון שרק המנכ"ל הוא מינוי אישי.

רשף חן: אם יש עירייה שמחליטה לא למנות מנכ"ל, אלא להשאיר מזכיר, אז הוא ממונה על ידי ועדת המכרזים כרגיל.

משה גפני: אני מסכים שצריך למחוק את זה.

אהוד יתום: מחקנו את זה.

ישראל שפיצר: השאלה היא אם פה לא צריך שתהיה חובת הנמקה ברגע שהוא הולך להדיח אותו.

רשף חן: לא.

רשף חן: זאת משרת אמון.

ישראל שפיצר: כאשר אדם מודח מתפקידו, הוא מתחיל לבדוק ולתקוף למה הוא הודח מתפקידו.

ישראל שפיצר: הוא שואל, האם זה בגלל צבע השיער שלו או בגלל צבע העיניים.

רשף חן: אבל כל הרעיון בסעיף הזה, הוא שזה רצונו של המנכ"ל.

רשף חן: רוצה יהיה איתו, לא רוצה לא יהיה איתו.

רשף חן: הוא יודע מראש שאלה הם התנאים.

רשף חן: הוא יכול לא לקחת את התפקיד.

רשף חן: הוא יודע שהוא בא למשרת אמון, כמו מנכ"ל במשרד ממשלתי.

אהוד יתום: אני חושב שאתה צודק 100%.

רשף חן: הוא לא צריך לנמק.

רשף חן: הוא מודיע לו, אדוני סיימת את תפקידך.

משה גפני: מירי, מה אומר החוק לגבי מנכ"ל במשרד ממשלתי?

משה גפני: האם השר יכול לפטר את המנכ"ל וזהו?

מירי פרנקל-שור: זאת משרת אמון.

משה גפני: האם הוא יכול לפטר אותו באמצע הקדנציה ולהגיד לו שבגלל צבע השיער שלו הוא רוצה שהוא ילך?

מירי פרנקל-שור: אני לא יודעת.

מירי פרנקל-שור: אני צריכה לבדוק את זה.

אהוד יתום: האם מישהו שיכול לענות על השאלה הזו?

משה גפני: אביטל, האם שר יכול באמצע קדנציה לומר למנכ"ל שלו, שצבע השיער שלו לא מוצא חן בעינו, ולכן הוא רוצה שהוא ייצא?

אביטל שטרנברג: כן.

אביטל שטרנברג: זאת משרת אמון.

מירי פרנקל-שור: כלומר, זו המשמעות הקיצונית של משרת אמון.

אביטל שטרנברג: הדוגמה הזו היא גבולית, אבל המשמעות של משרת אמון, היא שהשר יכול לעשות כרצונו.

מירי פרנקל-שור: השאלה היא, האם לא צריך איזשהו טעם לפיטורין.

רשף חן: אז הוא ימציא איזה טעם.

אביטל שטרנברג: מירי, אנחנו עברנו את זה אצלנו במשרד.

אהוד יתום: יש פה בעיה עקרונית שיכול להיות שהיא תגיע לערכה משפטית, אבל היא לא משפטית, אלא בעיה עקרונית.

אהוד יתום: לטובת הציבור בישראל, גם אם מדובר במנכ"ל משרד ממשלתי וגם אם מדובר במנכ"ל עירייה, אם ראש עיר רוצה לפטר מנכ"ל, שהמנכ"ל יתנדב ללכת.

אהוד יתום: אי אפשר לנהל כך את העניינים.

אהוד יתום: מהבחינה הזו זה מאוד חשוב, לטובת הציבור.

רשף חן: מספיק שראש העיר לא מסתדר איתו.

רשף חן: זו סיבה.

רשף חן: האם צריך גם לפטר אותו וגם להשפיל אותו?

משה גפני: אתה צודק בחלק הפרקטי.

משה גפני: מה שאתה אומר זה נכון לגמרי, אבל תדע לך שזה משנה באופן דרמטי את מעמדה של העירייה.

משה גפני: ראש העיר הפך להיות שר ומועצת העיר איבדה מכוחה.

רשף חן: זה קרה מזמן.

רשף חן: זה קרה כאשר עברנו לבחירה ישירה.

משה גפני: אבל עכשיו אתה נותן לזה לגיטימציה חוקית.

משה גפני: , בלי דיון על מעמדה של מועצת העיר.

אהוד יתום: גפני, ראש עיר הוא מזמן לא שר, הוא ראש ממשלה.

משה גפני: זה בלי שום דיון רציני בעניין.

רשף חן: מה שאצתה מדבר עליו זה סמכויות ראש העיר.

מירי פרנקל-שור: מה שאומר חה"כ גפני זו אולי דרך ביניים.

מירי פרנקל-שור: המנכ"ל היה אחד מהתפקידים הסטטוטריים.

רשף חן: לא היה מנכ"ל.

מירי פרנקל-שור: היה מנכ"ל או תפקיד דומה.

מירי פרנקל-שור: עכשיו אתה אומר, בואו נהפוך את התפקיד הזה למשרת אמון.

מירי פרנקל-שור: הוא צריך לעבור את ועדת המכרזים, אבל ברגע שאתה לא מביא את זה גם לאישור המועצה, דבר שהיה קיים בעבר, בזה אתה נותן כוח אבסולוטי לראש העירייה.

אביטל שטרנברג: אתה מונע מהמועצה להחזיק את ראש הרשות מהגרון.

מירי פרנקל-שור: זו חרב פיפיות.

מירי פרנקל-שור: או להחזיק את ראש העיר בגרון, או לעשות איזושהי ביקורת.

אהוד יתום: ומה יותר חשוב?

אביטל שטרנברג: אנחנו מדברים פה על נגזרת אחת, על משרת אמון אחת, על ידו הארוכה של ראש העירייה.

אביטל שטרנברג: זה נכון שלקחנו קצת כוח מהמועצה, השאלה היא, האם זו לקיחת כוח כל כך משמעותית שאנחנו צריכים להתערב בה, או שעד היום הוא לא יכול היה להפעיל את ידו הארוכה כי המועצה החזיקה אותו בגרון.

ישראל שפיצר: לעומת זאת, לגבי עוזר ראש ראשות, שכולם מבינים שזו יד ימינו במשרת אמון, קבענו במפורש שיתמנה באישור המועצה.

ישראל שפיצר: ראש העיר יכול לקבל אותו ללא מכרז, באישור המועצה.

משה גפני: הנושא הזה הוא נכון לחלוטין.

משה גפני: ראש עיר תצריך שיעמוד לידו איש שהוא במשרת אמון שלו.

משה גפני: זה נכון שמעמדו של ראש העיר הפך להיות מעמד מאוד רציני, יותר משר.

משה גפני: להוציא את הנושא הזה של הבחירה הישירה לראשות העיר שהיתה בשנת 1975, לא היה מעולם דיון רציני בוועדה הזו, בכנסת או בממשלה, לגבי מעמדה של מועצת העיר לעומת ראש הרשות.

משה גפני: חבר הכנסת רף חן מכניס בדלת האחורית, ללא שום דיון אמיתי על מעמדו של ראש העיר מול מעמדה של מועצת העיר, את העובד הכי רציני והכי בכיר, המנהל הכללי של העירייה.

אהוד יתום: ורק אותו.

משה גפני: לא צריך יותר.

משה גפני: תאמין לי.

אהוד יתום: אני יודע למה אני מתכוון.

אהוד יתום: הוא האורגן המרכזי, ואם הקונצרט הזה לא עובד ביחד, הוא לא טוב.

משה גפני: לעומת ראש העיר שהוא הנבחר שלא יכול לזוז בלי מועצת העיר, והתקבלו סדרה של חוקים בעניין הזה, אתה עכשיו מכניס אורגן חדש, את המנהל הכללי שלא נבחר על ידי איש, אלא רק על ידי ראש העיר, והוא יעשה מה שהוא רוצה.

משה גפני: מדוע?

משה גפני: כיוון שמועצת העיר לא תוכל להגיד לו מילה, היא לא תוכל לפטר אותו או לבחור בו, כיוון שהוא נבחר שלא על ידי הציבור,וזה שנבחר על ידי הציבור כפוף למועצת העיר.

משה גפני: האורגן החדש הזה שיצר ראש העיר, לא כפוף לאף אחד, אלא רק לראש העיר.

רשף חן: אני רוצה להשיב לך.

רשף חן: ההחלטה הזו של לעשות את ההפרדה בין הרשות המבצעת לרשות המחוקקת- מפקחת, נעשתה בשנת 1975.

משה גפני: אין הגדרה כזו.

רשף חן: זו ההגדרה, חד משמעית.

רשף חן: אני הייתי חבר מועצת עיר 5 שנים.

רשף חן: ראש העיר הוא אחראי על המנגנון.

רשף חן: המנכ"ל באותה תקופה לא היה קיים בכלל.

רשף חן: זה דבר של העת החדשה, כאשר בערים היותר גדולות ראש העיר אמור להיות המנכ"ל, הוא אמור לנהל את העיר.

אהוד יתום: היות וזה התפקיד היחידי שמקנה לראש העיר חופש פעולה ותמרון ללא מועצת העיר, אולי זה הייחוד היפה של העניין, כי אם מנכ"ל עירייה איננו מתואם עם ראש העיר, או אם ראש העיר איננו מתואם עם מנכ"ל העירייה, תושבי העיר סובלים, עובדי העירייה סובלים, העירייה סובלת ויש שיתוק מערכות.

משה גפני: אני אמרתי שאתה צודק בחלק הפרקטי.

אהוד יתום: השאלה הנשאלת היא, האם אנחנו הולכים לפרקטיקה או שאנחנו הולכים לצדק המוחלט.

משה גפני: אני טוען שצריך לקיים דיון בעקבות החוק או במהלך החוק הזה, על היחסים בין מועצת העיר לבין ראש העיר.

משה גפני: זה שינוי דרמטי.

חמי דורון: אני מסכים איתך שזה דבר שחשוב לקיים דיון עליו.

משה גפני: אבל אתה חתום על החוק הזה בלי ששמת לב.

משה גפני: רשף חן מחתים אותך ואתה חותם.

אהוד יתום: אנחנו ממשיכים הלאה.

אהוד יתום: אנחנו סיכמנו שבסעיף 167א1(א) הנושא של "מתאים לתפקידו", יידון לקראת הקריאה השנייה והשלישית.

אהוד יתום: סיכמנו להוריד מסעיף (ב) את המזכיר.

מירי פרנקל-שור: לגבי סעיף קטן (ג) עדיין לא התקבלה החלטה.

רשף חן: אפשר להוריד אותו.

מירי פרנקל-שור: האם סעיף (ב) מסוכם או שאתה משאיר את עמדתו של גפני?

אהוד יתום: בשלב זה הוא מסוכם.

אהוד יתום: דיון כזה יכול להימשך הרבה מאוד זמן.

רשף חן: לי לא אכפת לערוך את הדיון הזה אחרי הקריאה הראשונה.

רשף חן: זו שאלה שבהחלט ראויה לדיון.

אהוד יתום: לי נראה שזה כל כך פרקטי, שחבל לוותר על זה.

חמי דורון: היות ושמעתי על מה שנשמע בעינך פרקטי מנקודת מבט של מנכ"ל רשות מקומית, אני אומר לך כמי שהיה בצד השני, שזה לא רק שזה לא פרקטי, אלא שזה מונע את התפקוד הדמוקרטי של המועצה.

אהוד יתום: אני אומר לך שזה מונע את התפקוד הפרקטי של העיר.

חמי דורון: כמה זמן היית מנכ"ל עירייה?

אהוד יתום: מספיק זמן בשביל להבין.

אהוד יתום: השאלה הנשאלת היא, האם אנחנו רוצים תפקוד או לא רוצים תפקוד של עיר ומערכות.

אהוד יתום: אם אתה רוצה לקיים מאבקים על גב המנכ"ל בין ראש רשות לבין מועצה, אתה צודק.

אהוד יתום: אם אתה רוצה פרקטיקה של עבודה, אז המשרה צריכה להיות משרת אמון.

חמי דורון: נגיד שאתה מנכ"ל העירייה וחבר מועצה שולח לך מכתב, כי לפי סעיף 140 א', צריך לשלוח את המכתב למנכ"ל.

חמי דורון: המנכ"ל הוא משרת אמון של ראש העירייה ולא בא לו לתת את זה, כי לראש העירייה זה לא נוח.

חמי דורון: מה הוא יעשה?

חמי דורון: האם הוא ייתן או לא ייתן?

רשף חן: האם במצב הקיים הוא נותן או לא נותן, אם ראש העירייה היה אומר לו לא?

חמי דורון: כן.

חמי דורון: המצב שונה.

רשף חן: אין טעם לטמון את הראש בחול ביחס למציאות.

חמי לפידור: הוא עדיין ייזהר שלא לעבור על החוק.

חמי דורון: גם כאשר הוא משרת אמון?

חמי לפידור: הוא לא מעל החוק.

רשף חן: חמי, בוא נתנתק רגע אחד מהערים הספציפיות שבאנו מהן ונסתכל על התמונה הכללית של ראשי העיר המסכנים, שלא מצליחים ליצור קואליציות, וחלקם אף הולכים לכלא בגלל הניסיונות הפתטיים שלהם ליצור קואליציות.

רשף חן: המועצה יכולה לבוא ולהחזיק אותו בגרון ולומר לו, תן לי ג'ובים כי אחרת אין לך מנכ"ל.

רשף חן: האם זה יועיל לתפקוד העיר?

רשף חן: זה הדבר היחיד שיקרה אם אנחנו נגיד שהמנכ"ל יהיה תלוי באישור מועצת העיר.

אהוד יתום: חמי, נוכל לדון בזה לקראת הקריאה השנייה והשלישית.

רשף חן: בסעיף 169א י שטעות, כתוב 176א1 במקום 167א.

רשף חן: זה הסעיף שאומר שאם מונה מנכ"ל, אז הוא יעשה את התפקידים הסטטוטורים שמופיעים בחוק תחת מזכיר.

אהוד יתום: בתנאי שאין מזכיר.

אהוד יתום: יש היום רשויות שיש בהן גם מנכ"ל וגם מזכיר.

רשף חן: נכון.

רשף חן: אבל זה לא אמור לקרות ברשויות שזה לא קיים כבר.

מירי פרנקל-שור: זה יהיה לגבי רשויות שהמשיכו את המצב הקיים.

רשף חן: תוך כדי זה שעברתי על החוק שמתי לב לדבר שלא קשור בכלל להצעת החוק הזו.

רשף חן: יש התייחסות לסעיף 169 שבוטל.

רשף חן: אני מציע למחוק את זה.

מירי פרנקל-שור: אנחנו נבדוק את זה.

רשף חן: זה עניין טכני לחלוטין.

רשף חן: זה שריד היסטורי.

רשף חן: אנחנו עוברים לסעיף 169ב(א), שקובע את הרכב ועדת המכרזים שאמורה לבחור את העובדים הבכירים או לאשר את המנכ"ל.

מירי פרנקל-שור: מקריאה את סעיף 169ב(א).

אהוד יתום: קשה מאוד להבין את הסעיף הזה.

רשף חן: היה כאן דיון מאוד ארוך בניסיון להגיע להרכב מאוזן ונכון של הוועדה.

רשף חן: יש כאן את ראש העיר או אם הוא ממנה סגן.

רשף חן: יש שני נציגים של מועצת העיר, למרות שהיתה נטייה של משרדי הממשלה להוציא אותם, אבל סיכמנו בסוף שיהיו שני נציגי מועצת עיר, אחד מהקואליציה ואחד מהאופוזיציה.

רשף חן: מתוך 3 נציגים של מועצת העיר, יש רוב לקואליציה, אבל האופוזיציה נמצאת שם כדי לוודא שהכל כשר.

רשף חן: בנוסף, יהיו נציגים אובייקטיבים.

רשף חן: יהיה נציג של משרד הפנים, שהוא אדם מקצועי שאמור להיות בעל המקצוע הרלוונטי במשרד הפנים או בעל מקצוע רלוונטי ברשות מקומית אחרת.

רשף חן: הוא שם כדי לבדוק את ההתאמה המקצועית של האדם לתפקיד.

רשף חן: גם מנכ"ל העירייה יהיה שם, שהרי הוא האחראי למנגנון ובוודאי צריך להיות שם.

חמי לפידור: אתה מגיע למספר של 4.

רשף חן: 5.

מירי פרנקל-שור: ראש העיר, שני חברי מועצת עיר, מנכ"ל ונציג השר.

מירי פרנקל-שור: מהו ההרכב שקיים היום.

רשף חן: אין.

מירי פרנקל-שור: אחרי מכרז פומבי יש ועדת מכרזים.

רשף חן: ההרכב שלה הוא לפי מה שמחליט ראש העירייה, זו הבעיה.

רשף חן: היום כתוב מכרז פומבי, אבל לא כתוב מיהי ועדת המכרזים.

ישראל שפיצר: בתקנות העיריות למכרזים זה מופיע.

רשף חן: לא מדובר בוועדת מכרזים כללית של העירייה.

רשף חן: ראש העיר ממנה את מי שהוא מחליט.

ישראל שפיצר: בתקנות נקבע מי יהיו חברי ועדת בחינה.

חמי דורון: אבל זו לא ועדת מכרזים.

רשף חן: מי זה אמור להיות?

חמי דורון: יש שם הרכב.

מירי פרנקל-שור: מהו ההרכב?

רשף חן: הנוסח הזה הוא על דעת משרד הפנים.

מירי פרנקל-שור: השאלה היא אם זו לא ועדה פוליטית יותר מדי.

חמי דורון: זה מופיע בתקנות העיריות מכרזים 1987.

חמי דורון: היום, בעיריית ראשון לציון, ראש העירייה מינה ועדה שבה נציג ציבור אחד מאחת הרשימות הקשורות להנהלה, אין שם נציג אופוזיציה.

חמי דורון: בדרך כלל יושבים שם ראש העיר, הסגן שלו, כאשר מחזיק תיק כוח האדם הוא בדרך כלל יו"ר הוועדה הזו.

חמי דורון: יושבים שם גם הגזבר, היועץ המשפטי ומנכ"ל העירייה.

חמי דורון: זו הקומבינה הפנימית של המערכת.

מירי פרנקל-שור: השאלה היא, האם כאן אתה לא יוצר את אותו הדבר, כי אם אתה מנתח כאן את הרכב הוועדה, אתה רואה שיש בה את ראש העירייה, שני חברי מועצת עיר, שאחד מהם הוא מהקואליציה ויש את המנכ"ל.

מירי פרנקל-שור: השאלה היא, האם זו לא ועדה סגורה.

מירי פרנקל-שור: מה אתה חידשת בעצם?

חמי דורון: החידוש שיש כאן, שמקובל עלי, הוא שיש נציג לאופוזיציה.

חמי דורון: זו עין מבקרת.

רשף חן: ונציג משרד הפנים.

אהוד יתום: זה שניים מתוך חמישה.

חמי דורון: אבל אלה נציגים שיכולים לשים לב.

חמי דורון: אנחנו יודעים איך רוב המכרזים מתנהלים.

אהוד יתום: מירי, מה ההצעה שלך?

רשף חן: האם את רוצה לנטרל את ראש העיר ואת מנגנון העירייה מהיכולת לבחור עובדים?

אהוד יתום: היות שיש שני נציגי אופוזיציה, כביכול, אחד מהאופוזיציה ואחד מהמשרד, אם תשני סטטוס כזה, אז יוצרת כאן בעיה.

רשף חן: העיריות נבחרו כדי לתפקד, כולל כדי לבחור אנשים.

רשף חן: אני עובר לסעיף קטן (ב).

רשף חן: הסעיף הזה מתייחס למצב ספציפי שבו באים למנות את המנכ"ל.

רשף חן: ברור שהמנכ"ל היוצא לא יכול לשבת בוועדת הבחירה של המנכ"ל שבא להחליפו, ואז היועץ המשפטי עולה ממעמד של משקיף לחבר בוועדה.

מירי פרנקל-שור: אבל יש לך 4 נציגים.

רשף חן: לא.

רשף חן: היועץ המשפטי היה רק משקיף, הוא היה גלגל שישי בלי זכות הצבעה.

רשף חן: הוא בא במקום המנכ"ל, הוא חמישי.

חמי לפידור: מה קורה כשהיועץ המשפטי של אותה רשות לא יכול לשבת כנציג.

רשף חן: נציג משרד הפנים הוא יועץ משפטי של רשות אחרת, או יועץ משפטי במשרד הפנים.

רשף חן: על פי המנגנון הקיים, במצב הזה, יישב שם יועץ משפטי של רשות אחרת או של משרד הפנים.

חמי לפידור: אבל אז אין לך משקיף.

חמי דורון: לרוב הרשויות המקומיות יש יועץ משפטי קבוע של הרשות, ויועצים משפטיים חיצוניים, ולכן אין שום בעיה.

חמי דורון: זה לא משנה אם היועץ המשפטי החיצוני יושב כאן, או היועץ המשפטי הקבוע.

מירי פרנקל-שור: אני לא מבינה מה הבעיה.

רשף חן: עלתה כאן השאלה, מה קורה כאשר ממנים את היועץ המשפטי, כי אז אין יועץ משפטי משקיף.

רשף חן: אני השבתי על כך, שהואיל ונציג משרד הפנים אמור להיות איש מקצוע מקביל לאדם שאמורים למנות, אז נציג משרד הפנים יהיה בהגדרה או יועץ משפטי של רשות אחרת, או יועץ משפטי במשרד הפנים.

רשף חן: לכן, האלמנט הזה של נוכחות של משפטן שמשקיף על תקינות התהליך, מתקיימת.

חמי לפידור: חה"כ דורון אמר שאין מצב בו אין יועץ משפטי בעירייה, כי אם הוא לא נמצא יושב היועץ המשפטי החיצוני של העירייה כמשקיף.

רשף חן: זה לא מה שכתוב פה.

חמי לפידור: זה מה שאמר חמי דורון, ולכן צריך להבהיר את זה.

מירי פרנקל-שור: זה לא שזה לא כתוב, אלא שאין לך פתרון.

אביטל שטרנברג: השאלה היא אם זה כל כך רע שבסיטואציה הזו לא יהיה משקיף.

אביטל שטרנברג: יושב שם היועץ המשפטי כשוטר, ויושב שם נציג של משרד הפנים.

מירי פרנקל-שור: אין לי בעיה.

חמי לפידור: הבעיה שאם לא יהיה משקיף, יפנו לבית הדין ושם יגידו שאין פורום מתאים.

אביטל שטרנברג: זה לפי החוק.

אביטל שטרנברג: משקיף הוא לא בפורום.

אהוד יתום: האם משקיף מחויב לפי החוק?

חמי לפידור: כרגע כן.

מירי פרנקל-שור: לכל מינוי תפקיד יש משקיף.

מירי פרנקל-שור: השאלה היא, מה יהיה כאשר ממנים יועץ משפטי.

מירי פרנקל-שור: למה שם דווקא לא יהיה משקיף?

מירי פרנקל-שור: יש שתי אפשרויות, או שלא יהיה משקיף, או שימונה יועץ משפטי של רשות אחרת.

אביטל שטרנברג: השאלה היא, האם אתם חושבים שזה חיוני.

רשף חן: ההערה היא נכונה במובן זה שאנחנו צריכים להתייחס לזה במפורש, כדי שלא יבואו לבית משפט וישאלו איפה היועץ המשפטי.

רשף חן: לדעתי, הפתרון הוא שבמצב הזה פשוט לא יהיה משקיף.

אביטל שטרנברג: הרי גם במינוי של מנכ"ל אין משקיף.

רשף חן: בדיוק.

רשף חן: כפי שבמינו של מנכ"ל אין משקיף.

רשף חן: אחד החברים בהגדרה, נציג משרד הפנים, חייב להיות משפטן או יועץ משפטי של רשות אחרת.

אביטל שטרנברג: את זה לא קבענו.

מירי פרנקל-שור: אם אתה מעונין לקבוע את זה, אז צריך לכתוב את זה.

רשף חן: זה כתוב.

מירי פרנקל-שור: זה לא כתוב.

רשף חן: נאמר, חבר שממנה השר, שאינו בעל תפקיד מקביל או דומה לתפקיד אליו מבקשים למנות מקרב עובדי משרד הפנים.

אביטל שטרנברג: זה יכול להיות גם תפקיד אחר.

רשף חן: לא.

רשף חן: אנחנו עוסקים במינוי יועץ משפטי.

רשף חן: תפקיד מקביל או דומה, זה יועץ משפטי.

רשף חן: יש שם יועץ משפטי, נציג משרד הפנים חבר בוועדה.

רשף חן: אין לנו חוסר של משפטן.

אביטל שטרנברג: השאלה היא אחרת.

אביטל שטרנברג: זה לא החוסר במשפטן, אלא החוסר במשקיף ככזה.

רשף חן: נסכים קודם כל למהות, והיא שלא צריך אף משקיף.

רשף חן: אני חושב שאנחנו צריכים לכתוב את זה במפורש, שבמצב הזה לא יהיה משקיף.

רשף חן: מירי, צריך להוסיף כאן התייחסות שמבהירה, אולי כחלק מסעיף (ב) או סעיף (ג), שכאשר המינוי הוא ליועץ משפטי, לא יהיה משקיף.

אהוד יתום: רק ליועץ משפטי?

רשף חן: לגבי כל השאר הסיטואציה הזו לא מתעוררת.

אהוד יתום: אז אפשר לקבל את זה.

חמי דורון: כל העיריות מחזיקות הרבה יועצים משפטיים, פרט ליועץ המשפטי הקבוע, גם אם זה לדברים אחרים.

רשף חן: זה לא נכון.

רשף חן: לעיריית חיפה, שהיא השלישית בגדלה, אין דבר כזה.

אהוד יתום: סיכמנו שאנחנו כותבים, "למעט יועץ משפטי".

רשף חן: אנחנו עוברים לסעיף 170(ב).

רשף חן: מדובר בתיקון טכני.

רשף חן: אני לא מבין את התיקון הזה.

רשף חן: הסעיף אומר: "לא יתמנה אדם לעובד עירייה, לרבות למשרות האמורות, המנויות בסעיף 167א, וכן ליועץ המשפטי לעירייה, אלא לאחר שראש העירייה או מי שהסמיך לכך הכריז על המשרה בפומבי, על פי הכללים בסעיף קטן (ג)".

אהוד יתום: מי עמד מאחורי ההצעה לתיקון הזאת?

רשף חן: זה לא היה בהצעה המקורית.

אהוד יתום: האם הסעיף הזה מיותר?

רשף חן: אני חושב שכולם צריכים להיות מנויים בסעיף 167.

רשף חן: זה מה שסיכמנו בהתחלה.

רשף חן: סיכמנו שבסעיף 167 יופיעו אלה שהם ברשות ואלה שהם בחובה.

אהוד יתום: האם אפשר לוותר על הסעיף הזה?

מירי פרנקל-שור: לא.

רשף חן: אני חושב שצריך להיות כתוב: "לא יתמנה אדם לעובד עירייה, לרבות למשרות האמורות, המנויות בסעיף 167א", כי אם אנחנו הכנסנו בסעיף 167 גם את הגזבר, גם את המבקר וגם את היועץ המשפטי, אז בזה נגמר העניין.

אהוד יתום: אם אין הערות אנחנו עוברים הלאה.

ישראל שפיצר: יש עוד תפקיד אחד שהוא לא מוגדר, מנהל מחלקת החינוך שהפך להיות סטטוטורי.

מירי פרנקל-שור: נכון.

מירי פרנקל-שור: בסעיף 167 נוסיף גם את מנהל מחלקת החינוך.

רשף חן: בסד.

רשף חן: סעיף 6 בא להדגיש שהרוב הדרוש, הוא רוב חברי המועצה, 51% מחברי המועצה, ולא רוב מקרי שנוצר באותה הישיבה.

רשף חן: זה בא לתת כוח למועצה.

אהוד יתום: האם זה הניסוח שצריך להיות?

מירי פרנקל-שור: כן.

אהוד יתום: האם יש הערות?

חמי דורון: בנוגע ליועץ משפטי ומבקר, אני רוצה להעיר לגבי העניין של רוב חברים.

רשף חן: יש סעיף ספציפי לגבי זה.

חמי דורון: אבל אתם משנים את זה עכשיו.

רשף חן: יש בהערה של חמי טיפה היגיון.

רשף חן: צריך לומר, "למעט סעיף קטן (א)".

רשף חן: חמי, זה עניין טכני.

רשף חן: זה מופיע בסעיף ב.

מירי פרנקל-שור: זה מופיע בסעיף ב(1), "לא יפוטר יועץ משפטי לעירייה...

מירי פרנקל-שור: אלא באישור המועצה".

רשף חן: תוסיפי לסעיף ב, "על אף האמור בסעיף קטן (א).

מירי פרנקל-שור: חמי, זה בעיקרון.

מירי פרנקל-שור: זה לא חל על היועץ המשפטי והמפקח.

אהוד יתום: אני רוצה לסכם את הישיבה.

אהוד יתום: אני מבקש להצביע.

אהוד יתום: בעד – 3

אהוד יתום: נמנעים- אין